Micsoda véletlen

Kellék: 6 pár kártyalap, a párokon belül a kártyalapok egyformák, két néző.

Bemutatás: A bűvész megmutatja a két nézőnek a 12 kártyalapot, a nézők látják, hogy 6 fajta kártyalap van, minden fajtából pontosan 2 darab van. Összekeverik a 12 lapot, a nézők is összekeverhetik tetszés szerint. Ezután a 12 kártyalapot a bűvész odaadja a két nézőnek, hogy tetszés szerint osszák szét egymás között, mind a két néző számolja meg, hogy hány lap van náluk külön-külön, jegyezzék meg ezeket a számokat, de ne mondják meg a bűvésznek. Ezután a két néző a 12 lapot tegye egybe, jól keverjék meg, és adják vissza a bűvésznek. A kártyalapok hátoldala felfelé néz. Ekkor az egyik nézőnek, de csak ennek a nézőnek a bűvész megmutatja egyesével mind a 12 lapot a csomag tetejétől kezdve. A bűvész megkéri ezt a nézőt, hogy jegyezze meg az annyiadik lapot, amelyik számot megjegyezte. Amikor a lapokat mutatja a bűvész a nézőnek, az első lapnál mondja, hogy „ez az első lap”, a második lapnál mondja, hogy „ez a második lap’’ és így tovább, a tizenkettedik lapnál mondja, hogy „ez a tizenkettedik lap”. Ezután ugyanezt teszi a bűvész a másik nézővel is. Ezután a bűvész megkéri először az első nézőt, majd a második nézőt, hogy mindketten keressék ki az általuk megjegyzett lapokat, de ne mutassák meg egymásnak sem és a bűvésznek sem, hanem hátával felfelé tegyék le ezeket a lapokat. Ekkor egyszerre fordítsák fel a lapokat, és nagy meglepődésre mindkét néző ugyanolyan lapot választott.

Magyarázat:

A mutatvány automatikus. Amikor az első nézőnek mutatja a bűvész a 12 lap mindegyikét, felülről számolva az első lapot hátoldallal felfelé leteszi, a második lapot a bűvész az első lapra teszi hátoldallal felfelé, a harmadik lapot hátoldallal felfelé teszi a bűvész a második lapra, és így tovább, a tizenegyedik lapot hátoldallal felfelé teszi a tizedik lapra. A tizenkettedik lapot is megmutatja a bűvész a nézőnek, de ezt nem teszi le az előbb letett 11 darab lapra, hanem ekkor az előbb letett 11 hátával felfelé levő lapot felveszi, és összefogva egy csomagban ráteszi a kezében levő tizenkettedik lapra természetesen hátoldallal felfelé. Ugyanígy jár el a bűvész akkor is, amikor a másik nézőnek mutatja meg ezután a 12 lap mindegyikét. Most már csak arra kell vigyázni, hogy amikor mindkét néző kikeresi a 12 lap közül az általuk megjegyzett lapokat, ekkor ezeket a lapokat csak ők lássák, ne mutassák meg egymásnak, és ne mutassák meg a bűvésznek sem.